Sauveur Baxo

Sauveur Baxo (Donaixti-Ibarre, 1951 -) Euskal Herriko politikari eta sindikalista da. CFDTko kide eta Arberatze-Zilhekoako auzapeza da.

Biografia 
Donaixti-Ibarren jaio zen baserri giroan; aldiz, enpresaren munduan aritu da eta hori dela eta CFDT sindikatuko kidea da; bertan Nafarroa Behereko eta Ipar Euskal Herriko eledun eta arduradun nagusia izan da.

2001etik Arberatze-Zilhekoako auzapeza da. Hainbeste hauteskundetara aurkeztu da; alderdirik gabea, behin baino gehiagotan Donapaleuko kantonamenduan hautagaia izan da, bai etiketarik gabe bai Frantziako Alderdi Sozialista edo "frantses ezkerraren" inguruaren laguntzarekin. 2011ko Senaturako hautagaia izan zen Europe Écologie Les Verts-Eskualde eta Herri Solidarioak koalizioaren izenean, Pirinio Atlantikoak departamenduan zerrendaburua izan zelarik; bigarren itzulirako koalizioak PSrekin bi zerrendetako hautagaiei botoa eman eta eskuinari senatari posturen bat kentzearen aldeko ituna egin zuten. Horrek Baxo senatari bihurtzea ekar zezakeen baina PSko zenbait hautetsik -batez ere abertzaletasunaren kontrakoenek, adibidez Annie Jarraud-Vergnolle angeluarrak- ez zuten akordioa errespetatu eta arberaztarrak ez zuen kargua erdietsi.

Ipar Euskal Herrirako estatus berezituaren alde aritzen den Batera plataformako kidea da.

Erreferentziak

Ikus, gainera 
 Arberatze-Zilhekoa

Kanpo loturak 
 Elkarrizketa Argian, 2.290. zkia., 2011ko irailaren 18a.

Donaixtiar-ibartarrak
Arberaztar-zilhekoarrak
Euskal Herriko sindikalistak
Nafarroa Behereko alkateak